CENTAR ZA KULTURU SIGMUND ROMBERG

Kralja Tomislava 194

31 551 Belišće

Urbroj: 2017/3

Belišće, 13. siječnja 2017.

IZVJEŠTAJ O RADU U 2016. GODINI

- 8. siječnja - u suradnji s Zajednicom športskih udruga grada Belišća organizirana je **svečanost proglašenja najuspješnijih sportaša i sportskih kolektiva za 2015. godinu.** U glazbenom programu, uz pratnju Zabavnog orkestra Amaterskog kazališta (Z. Iveković, Ž. Čorba, D. Novaković, S. Jambrović, S. Pavoković i A. Gyerek), nastupili su solisti: Valentina Gyerek, Ivana Belcar, Ana Šikić i Lana Loknar, dok je inspirativan tekst pisma mladog Frana Zamaklara, upućenog olimpijcu Ivici Kosteliću, s univerzalnom porukom o uzvišenosti bavljenja sportom, pročitala ravnateljica CK Silvija Kifer.

- 13. veljače - organizirali gostovanje HNK iz Osijeka s predstavom ***Sumnjivo lice*** Branislava Nušića. Predstava je održana povodom Valentinova i obilježavanja zlatnog i dijamantnog pira za bračne parove s područja grada Belišća te je za njih ulaz bio besplatan kao simboličan poklon Centra za kulturu.

- 8. ožujka - organizirali tradicionalni program povodom **Međunarodnog dana žena** u izvedbi Zabavnog orkestra i solista AK: Zvonimir Iveković, Krešo Čolaković, Jakov Mađarić, Marin Bulić, Andreja Kristić, Lana Loknar, Nenad Mikić, Ana Šikić, Valentina Gyerek, Meri Andraković i Ivana Belcar. Program je vodila Silvija Kifer. Svim sugrađankama, koje su ispunile dvoranu Centra do zadnjeg mjesta, gradonačelnik Dinko Burić i zamjenik Domagoj Varžić uručili su karanfile i čestitali im njihov dan, a izvođačima zahvalili na izvrsnom programu.

- 26. ožujka - organizirali gostovanje dječje predstave ***Postolar i vrag*** u izvedbi Gradskog kazališta *Joza Ivakić* iz Vinkovaca, a u sklopu manifestacije *Gnijezdo s 1000 pisanica* u organizaciji grada Belišća i Turističke zajednice. Predstava je privukla veliki broj djece te ih dobro zabavila i nasmijala. Manifestaciju je otvorio gradonačelnik Dinko Burić.

- U sklopu **obilježavanja 132. rođendana i Dana grada Belišća,** u Centru za kulturu Sigmund Romberg održani su sljedeći programi:

1. - 23. travnja - koncert Akademskog zbora Filozofskog fakulteta **Concordia discors** iz Zagreba, koji je pripremio raznolik i zanimljiv repertoar za mnogobrojnu publiku u dvorani. Prisutnima se obratio zamjenik gradonačelnika Belišća Domagoj Varžić te župnik Župe sv. Josipa Radnika fra Branko Janjić i bivši predsjednik zbora Belišćanin Mislav Matišić koji je i inicirao ovo gostovanje.

2. - 23. travnja - uključili smo se u akciju ***Volim Belišće, ali čisto*,** uređujući okoliš Centra i Muzeja “Belišće”.

3. - 26. travnja - bili domaćini prof. Vladimiru Babinu koji je održao solistički klavirski koncert ***Od klasike do jazza*** u organizaciji grada Belišća i Glazbene škole.

4. - 27. travnja - u prostorima *Kazališne kavane* organizirali smo izložbu slika pod nazivom ***Likovni umjetnici belišćanskom hramu kulture***. Izložbu je otvorio zamjenik gradonačelnika Domagoj Varžić, a bilo je izloženo 30 radova nastalih na Likovnoj koloniji 2015. godine, koja je bila rezultat inicijative ravnateljice CK Silvije Kifer i nekoliko članova Likovne udruge *Bel-Art.* Svi izloženi radovi poklonjeni su Centru za kulturu povodom useljenja u adaptirani i rekonstruirani prostor.

5. - 29. travnja - koncert **klape *Barun***u organizaciji Grada i župe sv. Josipa Radnika u povodu 50. godine od osnutka župe. Koncert je održan pred prepunom dvoranom uz nazočnost predstavnika Grada i Župe, a program je vodila Silvija Kifer.

6. - 5. svibnja - u *Kazališnoj kavani* održan je program pod nazivom ***Gradu Belišću***u izvedbi belišćanskog dvojca Valentine Gyerek i Vjekoslava Pavlovića. Svi posjetitelji uživali su u raznolikom repertoaru najpoznatijih hitova domaće i strane glazbe.

2

7. - 6. svibnja - **promocija *Zbornika 5*** u organizaciji Grada, ogranka Matice hrvatske u Belišću i Centra za kulturu. U glazbenom djelu nastupili su Valentina Gyerek i Vjekoslav Pavlović, program je vodila Silvija Kifer, glavni promotor bio je dr. sc. Dinko Župan, a skupu se se obratili i članovi uredništva i autori priloga Zdenko Glasovac, Dragan Milec, Milan Salajić, fra Branko Janjić i gradonačelnik Dinko Burić.

8. - 7. svibnja - na inicijativu Savjeta mladih grada Belišća, a u suradnji sa solistima i Zabavnim orkestrom Amaterskog kazališta, Centar za kulturu je organizirao koncert pod nazivom ***I moje je srce u Belišću***posvećen belišćanskom kantautoru i učitelju Antunu Bučancu- *Toniki*. Brojne *Tonikine* pjesame izveli su solisti: Zvonimir Iveković, Ivana Belcar, Vanesa Šerić, Vendi Vicić, Katja Lazić, Ana Šikić, Višnja Šamadan, Dora Šrepfler, David Belcar, Nenad Mikić, Ivica Koprivnjak, Đina Tončić i Suzana Svoboda, a program je vodila Silvija Kifer. Na kraju koncerta predsjednik Savjeta mladih Igor Paloh je, pred prepunom dvoranom, Toniki predao na poklon umjetničku sliku.

-***38. Memorijal Dragutina Merca- Nunoša i Ivana Nikolnikova- Vanje:***

1. - 13. svibnja - organizirali gostovanje HNK iz Osijeka s predstavom ***Pidžama za šestero*** čime je službeno otvoren dramski *Memorijal*, posvećan dvojici velikana belišćanskog dramskog amaterizma. Štampan je program katalog i plakat manifestacije, položeno cvijeće i zapaljene svijeće na njihovim grobovima, a manifestaciju je otvorio zamjenik gradonačelnika Domagoj Varžić.

2. - 14. svibnja - u suradnji s Amaterskim kazalištem ugostili Gradsko kazalište iz Belog Manastira s predstavom ***Dnevnik Anne Frank.***

3. *-* 20. svibnja - u suradnji s Amaterskim kazalištem ugostili *HKUD* *Vladimir Nazor* iz Sombora s predstavom***U.J.E.Ž.***

4. *-* 27. svibnja. - održana premijera komedije ***Žensko pitanje***u izvedbi dramskog ansambla Amaterskog kazališta nakon čega je redatelju predstave i dugogodišnjem solistu i glumcu Ivici Koprivnjaku ravnateljica Centra za kulturu Silvija Kifer, uručila poklon za 50 godina predanog rada i ljubavi prema kazalištu. Predsjednik Upravnog odjela Amaterskog kazališta, Željko Čorba, uručio je slavljeniku priznanje za njegov cjelokupan glazbeno-dramski doprinos. Priznanje za 15 godina rada u Amaterskom kazalištu uručeno je Nevenki Blažević. Manifestaciju je, prigodnim riječima, zatvorio zamjenik gradonačelnika Domagoj Varžić.

- 29. svibnja - u suradnji s Gradom i Turističkom zajednicom grada Belišća organizirali smo ***3. BDF Vedrofon,***natjecanje dječjih zborova u dobi od 6 do 14 godina, u nastavno-sportskoj dvorani OŠ Ivana Kukuljevića. U 11 zborova: iz Višnjevca, Donjeg Miholjca, Valpova, Đakova, Virovitice, Osijeka, Sesveta, Zagreba, Viljeva i Belišća nastupilo je oko 500 mladih pjevača. Manifestaciju je otvorio gradonačelnik Dinko Burić, uz nastup Belišćanskih mažoretkinja. Voditelj je bio Branko Uvodić i mlada belišćanka Maja Korpar. U pauzi programa nastupili su Meri Andraković i Marin Bulić, zvijezde showa *Zvjezdice*. Najboljima je nagrade uručio zamjenik gradonačelnika Domagoj Varžić: Zlatni belišćanski listić pripao je Zboru glazbene igraonice GŠ Jan Vlašimsky iz Virovitice, Srebrni belišćanski listić Zboru OŠ Ljubljanica iz Zagreba, Brončani belišćanski listić pripao je Zboru OŠ Ivana Kukuljevića Belišće, dok je Bijeli belišćanski listić dodjeljen Zboru OŠ August Šenoa iz Osijeka. Stručno prosudbeno povjerenstvo činile su: izv. prof. art. Antoaneta Radočaj – Jerković, dr. sc. Vesna Svalina i Aleksandra Čeliković Cvidrak, mag. mus.

- 16. lipnja - u *Kazališnoj kavani*, u suradnji s Gradom, organizirali smo predstavljanje knjige Tomislava Zvonarića-*Žume* pod nazivom ***Sjećanja, razmišljanja, nadanja****.* Promotor predstavljanja bio je Dragan Milec, ulomke iz knjige čitali su Mato Jerkić i Silvija Kifer koja je ujedino bila voditeljica predstavljanja knjige. U glazbenom dijelu predstavio se Zlatko Krznarić, a sve prisutne pozdravio je i gradonačelnik Dinko Burić.

- 29. srpnja - u suradnji s Amaterskim kazalištem, na terasi *Kazališne kavane*, održali smo ***plesnu večer,*** a u sklopu manifestacije *Mali grad- veliki ljetni doživljaj*. U zabavnom orkestru

3

nastupili su: Zvonimir Iveković (i vokal), Željko Čorba, Davor Novaković, Stjepan Pavoković, Dominik Stanković i Adalbert Gyerek te solisti Ana Šikić i Ivica Koprivnjak.

- 7. rujna - organizirali gostovanje HNK Osijek s predstavom ***Jedan čovjek, dva šefa.***

- 13. rujna - u suradnji s Gradom i Turističkom zajednicom, na terasi *Kazališne kavane*, organizirali ***pjesničku večer*** sekcije *Vers,* koja djeluje pri udruzi *ZUM*, a u sklopu manifestacije *Belišćanska zlatna jesen.* Brojnoj publici svoje stihove govorilo je 11 pjesnika i 6 učenica OŠ Ivana Kukuljevića pod vodstvom nastavnice Vesne Liker-Dojkić, voditeljica programa bila je Silvija Kifer, a u glazbenom djelu programa nastupio je *Trio professores* (Aleksandra Čeliković Cvidrak, Piroška Hegy i Ana Stanković).

- 15. rujna - u sklopu manifestacije *Belišćanska zlatna jesen* članovi dramskog ansambla Amaterskog kazališta reprizirali su komediju ***Žensko pitanje***u režiji Ivice Koprivnjaka.

- 17. rujna - u suradnji s Gradom i Turističkom zajednicom, u sklopu *Belišćanske zlatne jeseni,* organizirana je ***Večer makedonske kulture****.* U *Kazališnoj kavani* otvorena je izložba slika pod nazivom ***Ciklusi***makedonsko- hrvatskog slikara Krunislava Stojanovskog uz nastup prvaka opere HNK Osijek Slobodana Cvetičanina i klavirsku pratnju prof. Jagode Treneske Cvetičanin. Izložbu je otvorio gradonačenik Dinko Burić, gostima se obratio i sam autor, a program je vodila Silvija Kifer. Nakon toga, u dvorani Centra, koncert je održao ***Folklorni ansambl Aco Karamanov***iz Radoviša iz Republike Makedonije, a svemu tome nazočili su i članovi delegacije Općine Radoviš, na čelu s gradonačelnikom Saškom Nikolovim, koji je toga dana na svečanoj sjednici Gradskog vijeća grada Belišća potpisao Sporazum o suradnji i uspostavi prijateljskih odnosa između naših dvaju gradova.

- 5. listopada - ugostili Dječje kazalište Branka Mihaljevića iz Osijeka s predstavom ***Ja magarac***za učenike OŠ Ivana Kukuljevića, a u sklopu obilježavanja Dječjeg tjedna.

- 9. listopada - u suradnji sa Savjetom mladih grada Belišća organizirali **humanitarni koncert** za Leu Anušić u nastavno-sportskoj dvorani OŠ. Nastupili su: TS Džentlmeni, Mayborne Hash, Alkotest band, Allegro band, Treća smjena i Cappucino light band. Na koncertu su nastupile sve tri skupine Belišćanskih mažoretkinja, plesna skupina OŠ Belišće, pod vodstvom Karmen Soldo, a program je vodila Tea Kozina. Od prodanih ulaznica prikupljeno je 22.220 kn.

- 10. listopada - gostovalo Kazalište BESA s otoka Visa, jedino profesionalo otočko kazalište u Republici Hrvatskoj, s komedijom ***Pendrekmen.***

- 14. listopada - reprizirana monodrama ***Đuka Begović*** u izvedbi dugogodišnjeg vokalnog solista, glumca i redatelja Amaterskog kazališta, Ivice Koprivnjaka, kojom je želio zahvaliti publici na podršci tijekom proteklih 50 godina njegovog doprinosa kulturnom životu Grada. Na dugogodišnejm prijateljstvu i zajedničkom djelovanju Ivici je zahvalio i predsjednik Sabora Amaterskih kazališta Slavonije i Baranje Branko Puhek.

- 28. listopada - u suradnji s glazbenom sekcijom Amaterskog kazališta održan je ***17. Maestro, hvala za sve - neka glazba dalje teče***posvećen prvom glazbenom voditelju AK Antunu Luliću. Uz zabavni orkestar nastupili su solisti: Zvonimir Iveković, Krešo Čolaković, Nenad Mikić, Ivica Koprivnjak, Tomica Jergović, Valentina Gyerek, Andreja Kristić i Meri Andraković. Programu su nazočili Lulićeva nećakinja i braća Branko i Jakob, a program je vodila Silvija Kifer. U ime Grada obratila se pročelnica Upravnog odjela za društvene djelatnosti Antonija Andrašek Barić, koja je istakla koliko je važno čuvati sjećanje na Lulićev rad i nasljeđe koje je za sobom ostavio.

- 30. listopada - izložba fotografija ***Tragom Gutmannovih pruga,***autora Ivice Brusača, koja je premjerno postavljena 2014. godine u predvorju zgrade Gradske uprave, a 2015. godine u Zavičajnom muzeju u Slatini bila je izložena na Jankovcu.

- ***40. Rombergove glazbene večeri*** - 4. studenoga koncert pod nazivom ***Život moj*** održala je glazbena i pjevačka diva Radojka Šverko uz instrumentalnu pratnju na klavijaturama prof. Vladimira Babina i gosta večeri osječkog saksofonista Zlatka Barača. Manifestaciju je otvorio gradonačelnik Dinko Burić. Štampan je plakat i program katalog cijele manifestacije, a u prijepodnevim satima zamjenik gradonačelnika Domagoj Varžić, ravnateljica CK S. Romberg Silvija Kifer i predsjednik Upravnog odbora AK Željko Čorba položili su cvijeće i zapalili

4

svijeću pred Spomen pločom na mjestu gdje se nekada nalazila kuća u kojoj je, s roditeljima Adamom i Clarom Rosenberg, živo Sigmund Romebrg.

- 9. studenoga - u suradnji s Gradom, a povodom Mjeseca hrvatske knjige, u *Kazališnoj kavani,* održan je **okrugli stol** s autorima i suradnicima *Zbornika 5* izdanog u sklopu obilježavanja *Dana Grada.* Goste i uzvanike pozdravio je gradonačelnik Dinko Burić, ravnateljica Gradske knjižnice i čitaonice Vlasta Putar, glavni urednik zbornika Zdenko Glasovac, član uredništva Dragan Milec te predstavnik Državnog arhiva u Osijeku Dražen Kušan. U glazbenom djelu uzvanike je zabavljao *Trio professores*, a program je vodila Silvija Kifer.

- ***40. Rombergove glazbene večeri*** - 11. sudenoga - program pod nazivom ***Zlatni dečki električnih nota***, a nastupili su: *VIS Talasi* (Željko Mogoroš, Stjepan Adjić, Zdravko Sudar i Krunoslav Ižaković), *VIS Asteroidi* (Boris Karša, Bruno Piting, Matija Karša, Krunoslav Ižaković), *Zabavni orkestar Amaterskog kazališta Belišće* (Zvonimir Iveković, Željko Čorba, Stjepan Jambrović, Stjepan Pavoković i Adalbert Gyerek), *Pavo Tudik* i *grupa San* (Zlatko Ivošević, Krunoslav Majer i Branko Banjanac) iz Valpova. Vokalni solisti bili su Zvonimir Iveković i Ivica Koprivnjak. Navedeni električni sastavi djelovali su 60-ih i 70-ih godina prošlog stoljeća i već treću godinu okupili su se kako bi sudjelovali na ovoj manifestaciji i na taj način održali sjećanje na ljude i glazbu toga vremena. Voditeljica programa bila je Silvija Kifer.

- ***40. Rombergove glazbene večeri***- 18. studenoga - natjecanje pjevača amatera, od ove godine pod nazivom ***Belišćanski superglas,*** u kojem je nastupilo 17 pjevača koje je ocjenjivao stručni žiri u sastavu: Valentina Gyerek prof. glazbene kulture, Aleksandra Čeliković Cvidrak magistra glazbene pedagogije i Marko Glavica zborovođa i gitarist grupe Jovalius band. Prvo mjesto stručnog žirija pripalo je Lukasu Kuiću, drugo mjesto žirija i prvo mjesto publike zaslužio je duet Lucija Šimić i Lucija Stanić, dok je treće mjesto osvojila Karla Forjan. Gosti programa bili su grupa *Revolucija* iz Valpova i mlada Andrea Eli iz Osijeka. Voditeljica programa bila je Tea Kozina. Tijekom programa simbolično je obilježen i Dan sjećanja na žrtvu Vukovara.

- 19. studenoga - u suradnji s Gradskom knjižnicom i čitaonicom obilježena je ***Noć kazališta,*** manifestacija koja se u RH obilježava od 2009. godine i širi se van granica Hrvatske te poprima naziv Europska noć kazališta. Započela je kreativnom radionicom pod nazivom ***Izrada posudica za božićne i novogodišnje želje***, koju je vodila knjižničarka Jasna Adrišić, a bilo je 20 sudionika različitih dobnih skupina. Nakon toga, u dvorani Centra, održan je koncert ***Noć kazališne glazbe i stihova***uizvedbi Zabavnog orkestra AK, vokalnih solista Zvonimira Ivekovića, Andreje Kristić, Nore Pastulović i pjesnika sekcije *Vers* Udruge za kulturu i umjetnost *ZUM.*

- ***40. Rombergove glazbene večeri*** - 25. studenoga večer pod nazivom ***Bijeli jorgovan*** u izvedbi Zabavnog orkestra AK Belišće. S njima, po prvi put, nastupio je i najmlađi član glazbene obitelji Ižaković, Leo Ižaković (bubnjevi). Odličnoj glazbenoj večeri pridonijeli su i vokalni solisti: Andreja Kristić, Krešo Čolaković, Valentina Gyerek, Beta Sudar, Zvonimir Iveković, Ivana Belcar, Meri Andraković i Marin Bulić. Priznanja za 20 godina vjernosti Valentini Gyerek i Kreši Čolakoviću, a za 15 godina Davoru Novakoviću uručio je predsjednik Upravnog odbora AK Željko Čorba, a voditeljica programa bila je Silvija Kifer.

- 9. prosinca - u sklopu manifestacije *Advent u Belišću 2016.* održana je predstava ***Slavonski triptih***u izvedbi akademske glumice Aleksandre Demše.

- 21. prosinca - **Božićni program** za članove AK u izvedbi Zabavnog orkestra Amaterskog kazališta i solista: Zvonimira Ivekovića, Andreje Kristić i Ivane Belcar.

- 23. prosinca - u sklopu manifestacije *Advent u Belišću 2016.* u centru Gradaodržana je predstava ***Legenda o Kristu*** Dječjeg kazališta Branka Mihaljevića iz Osijeka nakon čega su podjeljeni paketići za svu prisutnu djecu.

Početkom listopada, pri glazbenoj sekciji Amaterskog kazališta, osnovano je muško pjevačko društvo *BelAmi* pod dirigentskom palicom magistrice glazbene pedagogije Aleksandre Čeliković Cvidrak čije se probe održavaju u prostorima naše Glazbene škole. Do kraja godine

5

ostvarili su zapažene nastupe u crkvi sv. Josipa Radnika u Belišću, u Dardi i u Republici Mađarskoj.

Kazališne novine *Osječka pozornica,* koje na svojim stranicama predstavljaju djelovanje i aktivnosti, ne samo HNK u Osijeku nego i drugih vrijednih profesionalnih i amaterskih kazališnih ustanova i skupina, objavile su u broju za veljača/ožujak članak u kome je predstavljeno Amatersko kazalište i CK Sigmund Romberg.

Županija Osječko-baranjska sufinancirala je *3. BDF Vedrofon* s 4.000 kn.

Zaklada *Hrvatska za djecu* odobrila nam je projekt *Belišće-grad prijatelja djece* koji će sufinancirati u iznosu od 48.594,95 kn. Ukupna vrijednost projekta iznosi 144.291,01 kn, partneri su nam DV *Maslačak* i Društvo *Naša djeca* grada Belišća, a provodit će se u razdoblju od 1.10. 2016. do 30.6. 2017.g.

Ministarstvu kulture RH prijavili smo 2 projekta u kategoriji investicijskih potpora čije rezultate očekujemo.

Svoje aktivnosti redovito smo prezentirali putem web stranica Centra, Grada Belišća, facebook profila, Gradskog radija Belišće, Belišćanskog lista, Glasa Slavonije i Jutarnjeg lista.

Tijekom 2016. godine Centar za kulturu Sigmund Romberg je, samostalno ili u suradnji s drugim udrugama i ustanovama s područja Grada, održao ili organizirao 44 različita programa, u dvorani Centra ili izvan nje, što je vidjelo oko 6900 gledatelja.

Ravnateljica CK Sigmund Romberg:

Silvija Kifer